༥༧༡༽༄། ། བག་ཆགས་ཀྱིས་མཚམས་སྦྱར་བའི་ཉོན་སྒྲིབ་དགྲ་བཅོམ་པ་ལའང་ཡོད་པ། ། »»ཡང་འདི་སྐད་བདག་གིས་ཐོས་པ་དུས་གཅིག་ན། ཡང་རིན་པོ་ཆེ་ལ་རག་མ་བས་བག་ཆགས་ཀྱིས་མཚམས་སྦྱོར་བ་ཉོན་མོངས་པའི་སྒྲིབ་པ་ནི་ཅི་ཙམ་ཚུན་ཆད་ན་ཡོད་ཞུས་པས། འདི་དགྲ་བཅོམ་པ་ཆེན་པོ་ཀུན་ལ་ཡང་ཡོད་དེ་བདེན་པ་མཐོང་བས་འཕགས་པའི་ས་ཐོབ་པ་ཡིན། མིའམ་ཅིའི་རྒྱལ་པོ་ལྗོན་པ་རྟ་མགོ་ཅན་གྱི་པི་ཝང་སྦྲེངས་པས། འཕགས་པ་འོད་སྲུང་རང་དབང་མེད་པར་ནམ་མཁའ་ལ་གར་བྱེད་པ་ལ་ཅི་ཡིན་བྱས་པས། ང་ལ་རང་དབང་མེད་པར་དེ་ལྟར་གྱུར་ཏེ་བག་ཆགས་ཀྱི་མཚམས་སྦྱོར་བ་ཉོན་མོངས་པས་གཡེངས་པ་ཡིན་མོད། ཞེས་ཉོན་མོངས་པ་ཁས་བླངས་པ་དེ་བཞིན་གཤེགས་པའི་འོད་ཟེར་གྱིས་བསྐུལ་བ་དེ་ཡིན་ནམ་ཞུས་པས། དེ་འདྲ་བ་བྱིས་པ་ཁུ་ཚུར་གྱིས་འབྲིད་པ་དང་འདྲ། བག་ཆགས་ཀྱི་མཚམས་སྦྱར་བའི་ཉོན་མོངས་པའི་སྒྲིབ་པ་དེ་ཤེས་བྱའི་སྒྲིབ་པ་ཡིན་ཏེ། རྣམ་ཤེས་ཚོགས་བརྒྱད་ཡོད་པ་ལས་ཉོན་མོངས་པ་ཅན་གྱི་ཡིད་དང་། ཀུན་གཞིའི་རྣམ་པར་ཤེས་པ་གཉིས་ཀྱི་ལག་རྗེས་ཡིན། དེ་ཡང་ཀུན་གཞི་ནི་ཁམས་རང་བཞིན་གྱི་རྣམ་པར་དག་པའི་གཤིས་ལ་གསལ་བ་ཞིག་ཡོད། དེ་གནས་གྱུར་པས་མེ་ལོང་ལྟ་བུའི་ཡེ་ཤེས། སྟོང་པའི་ལྡོག་པ་ནས་ཆོས་ཀྱི་དབྱིངས་ཀྱི་ཡེ་ཤེས། ཉོན་མོངས་པ་ཅན་གྱི་ཡིད་གནས་འགྱུར་བས་སོ་སོར་ཀུན་ཏུ་རྟོག་པའི་ཡེ་ཤེས། སེམས་ཅན་གྱི་དོན་ལྷུན་གྲུབ་རྒྱུན་ཆད་མེད་པར་འབྱུང་བས་བྱ་བ་ནན་ཏན་གྱི་ཡེ་ཤེས། དེ་རྣམས་ཐམས་ཅད་མཉམ་པ་ཉིད་དུ་གནས་པས་མཉམ་པ་ཉིད་ཀྱི་ཡེ་ཤེས། རྣམ་སྣང་མེ་ལོང་ལྟ་བུར་ཡོང་བ་ཡང་དེ་ཡིན་ཨང་ཞུས་པས་ཡིན་གསུངས། ཡང་ཡེ་ཤེས་རང་སྣང་དང་གཞན་སྣང་གང་ཡིན་དང་། ཡོད་པ་དང་མེད་པའི་འདོད་པ་གང་ཡིན་ཞེས་ཞུས་པས། རྗེ་རིན་པོ་ཆེའི་ཞལ་ནས། བླ་མ་རིན་པོ་ཆེའི་ཡེ་ཤེས་ཡང་སྒྲོ་བཏགས་པ་ཡིན། མེད་ན་སྐུར་པ་བཏབ་པ་ཡིན་ཞེས་དེ་ལ་ཡེ་ཤེས་མཛད་པར་མི་འདུགདེ་སྒོམ་ཆེན་པས་གོ་གསུངས། ཡང་ཚོགས་དྲུག་གི་གནས་འགྱུར་ཞུས་པས་སྐུ་གསུམ་མངོན་པར་འབྱུང་བའི་མངོན་བཞུགས་གསུངས། ཡང་རྣམ་ཤེས་ཚོགས་གཅིག་ཏུ་སྨྲ་བ་ཡང་ཡོད་པ་མ་ལགས་སམ་ཞུས་པས་ཡོད་དེ། ཇོ་བོ་རྗེ་ཡིན་ཏེ་རྣལ་འབྱོར་སྤྱོད་པའི་དབུ་མ་བྱ་བ་ཡིན་ཏེ། བླ་མ་ཨ་ཝ་དྷུ་ཏཱི་པ་བྱ་བ་གཉིས་སུ་མེད་པའི་དོན་རྟོགས་པ་ཞིག་ས་ཕྱོགས་ཤིག་ཏུ་འགྲོ་བའི་ལམ་དུ་ཆུ་བརྒལ་བ་ལས། ཆུའི་དཀྱིལ་འཁོར་དུ་ཞལ་ཚུར་ལོག་ནས་འཁོར་འདས་ཀྱི་ཆོས་ཐམས་ཅད་སེམས་སུ་འདོད་དེ། རྣལ་འབྱོར་སྤྱོད་པའི་སེམས་ཙམ་པ་དང་མཐུན། སེམས་སྐྱེ་བ་མེད་པ་ནམ་མཁའི་དཀྱིལ་ལྟ་བུར་འདོད་པ་དབུ་མ་དང་མཐུན་ཏེ། རྣལ་འབྱོར་སྤྱོད་པའི་དབུ་མ་བྱ་བ་ཡིན་ཏེ་ལྟ་བ་དེ་དང་འོ་སྐོལ་འཁོར་འདས་ཀྱི་ཆོས་ཐམས་ཅད་རང་གི་སེམས་སུ་འདོད་པ་འདི་མཐུན་གསུངས། ཇོ་བོས་ཀྱང་བླ་མ་གསེར་གླིང་པ་ལ་ཕྱིས་བདེན་གཉིས་བསྐུར་གསུངས་པས། སྤྱོད་པ་རྣམ་པར་དག་པ་ལྟ་བ་ལས་སྟོན་ཞེས་བཀའ་གདམས་པ་ཀུན་གྱི་དེ་ཡིན་གསུངས། འཇམ་དཔལ་རྣམ་པར་རོལ་པ་ནས་འཇམ་དཔལ་གྱི་ཉོན་མོངས་པ་དང་རྣམ་པར་བྱང་བ་དང་། ཚུལ་གཅིག་ཏུ་བསྟན་པས་དགེ་སློང་ཉིས་བརྒྱ་མ་དད་ནས་ལྷན་ཅིག་ཏུ་གནས་པར་མི་བྱ་སྟེ། སངས་རྒྱས་ཀྱི་བསྟན་པ་མ་ཡིན་ཆོས་མ་ཡིན་ཞེས་པས། རྣམ་སྨིན་གྱིས་མནར་མེད་དུ་སོང་བ་ལ་ཤཱ་ར་དྭ་ཏིའི་བུ་སངས་རྒྱས་ལ་ཞུས་པས། འཇམ་དཔལ་གྱིས་མ་ལེགས་པ་བྱས་ཏེ་དེའི་རྣམ་སྨིན་གྱིས་དགེ་སློང་མནར་མེད་དུ་སོང་ཞེས་སངས་རྒྱས་ལེགས་ཏེ། ལས་དེས་མནར་མེད་དུ་སོང་བ་དར་གྱི་ཕོ་ལོང་གདབས་པ་ཙམ་ཡིན། དེ་དག་དགའ་ལྡན་དུ་སྐྱེ། དེ་དགྲ་བཅོམ་པ་ཐོབ་པ་ཡིན་ཞེས་བཤད་པས། སྟོང་པ་ཉིད་ལ་སྔར་མ་དད་ཀྱང་ཐོས་པ་ཙམ་ལ་ཡང་ཡོན་ཏན་དེ་ཙམ་ཡོད་པས། སློབ་དཔོན་ཇོ་སྲས་ཀྱི་སྙན་དུ་ངས་སྤྲོས་བྲལ་ཀྱི་རྟོགས་པ་ཡོད་པ་བས། གཉིས་མེད་ཀྱི་ཁ་ཏ་སྟོང་པ་འདི་རྣམས་དགའ་ཞེས་སྨྲས་ཟེར་བ་དེ་བཤད་ནས་འདུག་གསུངས། ། ། ། ««